མངོན་སུམ་གྱི་ཚད་མ་

མངོན་སུམ་གྱི་ཚད་མ། 
མདོ་སྡེ་པ་ལྟར་ན།  རྟོག་པ་དང་བྲལ་ཞིང་གསར་དུ་མི་བསླུ་བའི་རིག་པ་མངོན་སུམ་ཚདམའི་མཚན་ཉིད། དེ་ལ་དབྱེ་ན།   དབང་པོའི་མངོན་སུམ་ཚད་མ་དང་།   ཡིད་ཀྱི་མངོན་སུམ་ཚད་མ།  རང་རིག་མངོན་སུམ་ཚད་མ།  རྣལ་འབྱོར་མངོན་སུམ་ཚད་མ་དང་བཞིའོ།།   བྱེ་སྨྲས་འདི་བཞི་ལས་རང་རིག་མངོན་སུམ་ཁས་མི་ལེན་པས་མངོན་སུམ་གསུམ་དུ་འདོད་པ་ཡིན།  འདི་ལ་ཡང་ཐལ་འགྱུར་བའི་ཐུན་མོང་མིན་པའི་བཞེས་ཚུལ་ཡོད་དེ།  མངོན་སུམ་ལ་རྟོག་བྲལ་མི་དགོས་པར།  རྟགས་ལ་མི་བལྟོས་པར་རང་གི་འཛིན་སྟངས་ཀྱི་གཞལ་བྱ་མངོན་སུམ་པ་ལ་མི་བསླུ་བ་ཙམ་ཞིག་མངོན་སུམ་དུ་འདོད།   མངོན་སུམ་ཚད་མ་ལ་རྟོག་མེད་མངོན་སུམ་མངོན་སུམ་ཚད་མ་དང་རྟོག་བཅས་མངོན་སུམ་ཚད་མ་གཉིས་སུ་འདོད་པའི་དང་པོ་ནི་གཟུགས་འཛིན་དབང་པོའི་མངོན་སུམ་ལྟ་བུ་དང་།  གཉིས་པ་ནི། སྒྲ་མི་རྟག་རྟོགས་ཀྱི་རྗེས་དཔག་སྐད་གཅིག་གཉིས་པ་དང་།  སྔོ་འཛིན་དབང་མངོན་གྱིས་དབང་སྔོན་གྱི་དྲངས་ནས་སྐྱེས་པའི་སྔོན་པོ་དོན་མཐུན་དུ་དྲན་པའི་དྲན་ཤེས་ལྟ་བུའོ།།
༼དུང་དཀར་ཚིག་མཛོད་ཆེན་མོ་༽ནས་བཏུས།
Category:དུང་དཀར་ཚིག་མཛོད་ཆེན་མོ་